Document ID: 32013D0432

KOMISSION TÄYTÄNTÖÖNPANOPÄÄTÖS,
annettu 13 päivänä elokuuta 2013,
tonnikalan elvytykseen Itä-Atlantilla ja Välimerellä liittyvästä erityisestä valvonta- ja tarkastusohjelmasta annetun päätöksen 2011/207/EU muuttamisesta
(tiedoksiannettu numerolla C(2013) 5224)
(2013/432/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, 20 päivänä marraskuuta 2009 annetun neuvoston asetuksen (EY) N:o 1224/2009 (1) ja erityisesti sen 95 artiklan,
sekä katsoo seuraavaa:
(1)
Kansainvälinen Atlantin tonnikalojen suojelukomissio (ICCAT) hyväksyi tonnikalalle Itä-Atlantilla ja Välimerellä sovellettavan monivuotisen elvytyssuunnitelman vuonna 2006. ICCAT muutti monivuotista elvytyssuunnitelmaa vuoden 2008 vuosikokouksessa. Muutettu suunnitelma saatettiin osaksi unionin lainsäädäntöä tonnikalan monivuotisesta elvytyssuunnitelmasta Itä-Atlantilla ja Välimerellä 6 päivänä huhtikuuta 2009 annetulla neuvoston asetuksella (EY) N:o 302/2009 (2). Suunnitelmaa muutettiin vielä ja se hyväksyttiin ICCAT:n vuoden 2010 vuosikokouksessa ICCAT:n suosituksella 10-04, ja se saatettiin osaksi unionin lainsäädäntöä tonnikalan monivuotisesta elvytyssuunnitelmasta Itä-Atlantilla ja Välimerellä annetun neuvoston asetuksen (EY) N:o 302/2009 muuttamisesta 13 päivänä kesäkuuta 2012 annetulla Euroopan parlamentin ja neuvoston asetuksella (EU) N:o 500/2012 (3).
(2)
Muutetun elvytyssuunnitelman onnistuneen toteuttamisen varmistamiseksi komission päätöksellä 2009/296/EY (4) otettiin käyttöön erityinen valvonta- ja tarkastusohjelma, jota sovelletaan kahden vuoden ajan 15 päivästä maaliskuuta 2009 alkaen 15 päivään maaliskuuta 2011 asti.
(3)
Komission päätöksellä 2011/207/EU (5) vahvistettu tonnikalan elvytykseen Itä-Atlantilla ja Välimerellä liittyvä erityinen valvonta- ja tarkastusohjelma hyväksyttiin, jotta voitiin varmistaa päätöksellä 2009/296/EY käyttöön otetun ohjelman jatkuvuus ja panna viipymättä täytäntöön ICCAT:n suosituksen 10-04 tietyt määräykset. Päätös 2011/207/EU kattaa 15 päivän maaliskuuta 2011 ja 15 päivän maaliskuuta 2014 välisen ajan.
(4)
ICCAT:n vuoden 2011 vuosikokouksessa käytyjen keskustelujen perusteella ja ICCAT:n vaatimien määräysten täytäntöönpanemiseksi kaikilta osin oli aiheellista muuttaa päätöstä 2011/207/EU, sillä kyseisiä vaatimuksia ei ole saatettu osaksi EU:n lainsäädäntöä. Näin voitiin panna täytäntöön vaatimukset, jotka liittyvät Itä-Atlantilla ja Välimerellä toteutettavaa tonnikalan monivuotista elvytyssuunnitelmaa koskevassa ICCAT:n suosituksessa 10-04 olevassa 87 kohdassa vahvistettuun näytteenottoon ja pilottitoimiin. Sen vuoksi hyväksyttiin tonnikalan elvytykseen Itä-Atlantilla ja Välimerellä liittyvästä erityisestä valvonta- ja tarkastusohjelmasta tehdyn päätöksen 2011/207/EU muuttamisesta 2 päivänä toukokuuta 2012 annettu komission täytäntöönpanopäätös 2012/246/EU (6).
(5)
ICCAT hyväksyi vuonna 2012 pitämässään vuosikokouksessa suosituksen 12-03 tonnikalan monivuotisen elvytyssuunnitelman muuttamisesta. Päätöksellä 2011/207/EU käyttöön otetun ohjelman jatkuvuuden varmistamiseksi ja ICCAT:n suosituksen 12-03 tiettyjen määräysten täytäntöönpanemiseksi viipymättä on aiheellista saattaa ajan tasalle ja korjata tietyt päätöksen 2011/207/EU sisältämät vanhentuneet tai virheelliset viitteet.
(6)
Sen vuoksi päätöstä 2011/207/EU olisi muutettava.
(7)
Tässä päätöksessä säädetyt toimenpiteet ovat kalastus- ja vesiviljelyalan komitean lausunnon mukaiset,
ON HYVÄKSYNYT SEURAAVAN PÄÄTÖKSEN:
1 artikla
Muutetaan päätös 2011/207/EU seuraavasti:
1)
Korvataan 1 artikla seuraavasti:
”1 artikla
Tässä päätöksessä vahvistetaan erityinen valvonta- ja tarkastusohjelma tarkoituksena varmistaa kansainvälisen Atlantin tonnikalojen suojelukomission (ICCAT:n) vuonna 2006 hyväksymän Itä-Atlantilla ja Välimerellä toteutettavan tonnikalan monivuotisen elvytyssuunnitelman, sellaisena kuin se on saatettuna osaksi unionin lainsäädäntöä asetuksella (EY) N:o 302/2009 ja lisäksi Euroopan parlamentin ja neuvoston antamalla asetuksella (EU) N:o 500/2012 (7) sekä viimeksi muutettuna ICCAT:n 10 päivänä joulukuuta 2012 antamalla suosituksella 12-03, yhdenmukainen täytäntöönpano.
2)
Korvataan 3 artiklan 2 kohta seuraavasti:
”2.
kaikki pyynti-, purkamis-, siirto-, jälleenlaivaus- ja kasvatuskassiin siirtotoimet, mukaan luettuina toteutetut pilottitutkimukset, joissa selvitetään, miten pyynti- ja kasvatuskassiin siirtopaikassa voitaisiin paremmin arvioida sekä tonnikalojen lukumäärää että painoa, muun muassa käyttäen stereoskooppisia järjestelmiä ja ohjelmaa, jossa käytetään stereoskooppisia kameroita tai vastaavan tarkkuuden tarjoavia vaihtoehtoisia tekniikoita ja jonka on katettava 100 prosenttia kaikista kasvatuskassiin siirtotoimista, jotta voidaan määrittää kalojen lukumäärä ja paino kussakin kasvatuskassiin siirtotoimessa;”
3)
Muutetaan 4 artikla seuraavasti:
a)
korvataan 4 kohta seuraavasti:
”4.
tarkkailijaohjelman täytäntöönpano unionissa, mukaan luettuna jäsenvaltioiden tarkkailijaohjelma ja ICCAT:n suosituksen 12-03 90, 91 ja 92 kohdassa sekä liitteessä 7 määrätty ICCAT:n alueellinen tarkkailijaohjelma;”
b)
korvataan 6, 7, 8, 9 ja 10 kohta seuraavasti:
”6.
ICCAT:n suosituksessa 12-03 määrätyt tonnikalan kalastusta koskevat tekniset erityistoimenpiteet ja edellytykset, erityisesti alamittaa koskevat säännöt ja niihin liittyvät edellytykset;
7.
ICCAT:n suosituksessa 12-03 määrätyt saaliita koskevat määrälliset rajoitukset ja niihin liittyvät erityisedellytykset, kiintiöiden käytön seuranta mukaan luettuna;
8.
ICCAT:n suosituksessa 12-03 määrätyt tonnikalaan sovellettavat dokumentointisäännöt.
9.
sellaisten pilottitutkimusten täytäntöönpano, joissa selvitetään, miten pyynti- ja kasvatuskassiin siirtopaikassa voitaisiin paremmin arvioida sekä tonnikalojen lukumäärää että painoa, myös käyttäen stereoskooppisia järjestelmiä;
10.
sellaisen ohjelman täytäntöönpano, jossa käytetään stereoskooppisia kamerajärjestelmiä tai vastaavan tarkkuuden tarjoavia vaihtoehtoisia tekniikoita ja jonka on katettava 100 prosenttia kaikista kasvatuskassiin siirtotoimista, jotta voidaan määrittää kalojen lukumäärä ja paino kussakin kasvatuskassiin siirtotoimessa.”
4)
Korvataan 7 artiklan 1 ja 2 kohta seuraavasti:
”1.
ICCAT:n suosituksen 12-03 99, 100 ja 101 kohdassa sekä liitteessä 8 määrätty ICCAT:n yhteinen kansainvälinen tarkastusjärjestelmä;
2.
ICCAT:n suosituksessa 12-03 ja erityisesti sen liitteessä 8 määrätty tarkastusmenetelmä;”
5)
Korvataan 9 artiklan 1 kohta seuraavasti:
”Jäsenvaltion, joka aikoo valvoa ja tarkastaa kalastusaluksia toisen jäsenvaltion lainkäyttövaltaan kuuluvilla vesillä yhteiskäyttösuunnitelman (YKS) mukaisesti, on ilmoitettava aikomuksistaan asetuksen (EY) N:o 1224/2009 80 artiklan 5 kohdassa tarkoitettuun asianomaisen rannikkojäsenvaltion yhteyspisteeseen ja Euroopan kalastuksenvalvontavirastoon.”
6)
Korvataan 12 artiklan 1 kohta seuraavasti:
”Erityinen valvonta- ja tarkastusohjelma on pantava täytäntöön asetuksen (EY) N:o 1224/2009 46 artiklassa tarkoitettujen Kreikan, Espanjan, Ranskan, Italian, Kyproksen, Maltan ja Portugalin hyväksymien kansallisten valvontaohjelmien avulla sekä 1 päivästä heinäkuuta 2013 alkaen Kroatian hyväksymän kansallisen valvontaohjelman avulla.”
7)
Muutetaan 15 artikla seuraavasti:
a)
Korvataan 2 kohta seuraavasti:
”2. Väliraportit on toimitettava kunkin vuoden 15 päivänä heinäkuuta ja 15 päivänä syyskuuta edellisen kuukauden loppuun kestävän ajanjakson osalta ja edellisen vuoden kattava loppuraportti on toimitettava 15 päivänä tammikuuta.”
b)
Korvataan 3 kohdan b alakohdan i ja ii alakohta seuraavasti:
”i)
kalastusalus (nimi, lippuvaltio, pyydys ja ICCAT-numero, yhteisön alusrekisterinumero tai ulkoinen tunnistuskoodi), tonnikalarysä sekä asianomaisten tonnikalatuotteiden jalostuksen ja/tai kaupan alalla toimiva viljelylaitos tai yritys;
ii)
tarkastuksen päivämäärä, kellonaika ja paikka sekä rikkomiseen liittyvän tonnikalan määrä;”
8)
Korvataan liitteet I, II, III ja IV tämän päätöksen liitteiden tekstillä.
2 artikla
Tämä päätös on osoitettu kaikille jäsenvaltioille.
Tehty Brysselissä 13 päivänä elokuuta 2013.

Labels: 20
6